b'\n_START_ARTICLE_\nNemuritorii\n_START_SECTION_\nRezumat\n_START_PARAGRAPH_\n\xc3\x8en anul 1611, la 10 ani de la uciderea mi\xc8\x99eleasc\xc4\x83 a lui Mihai Viteazul, c\xc3\xa2\xc8\x9biva din fo\xc8\x99tii s\xc4\x83i o\xc8\x99teni hoin\xc4\x83resc prin diferite ora\xc8\x99e ale Europei. Ace\xc8\x99tia sunt considera\xc8\x9bi o band\xc4\x83 de t\xc3\xa2lhari vagabonzi, iar comandan\xc8\x9bii cet\xc4\x83\xc8\x9bilor pe unde tr\xc4\x83iau au stabilit recompense pentru prinderea lor vii sau mor\xc8\x9bi._NEWLINE_O parte dintre o\xc8\x99teni, \xc3\xaen frunte cu Costea (Ion Besoiu), r\xc4\x83m\xc4\x83sese la Viena pentru a a\xc8\x99tepta venirea domnitorului sau un semn de la el. Domnitorul le \xc3\xaencredin\xc8\x9base lor o lad\xc4\x83 cu toat\xc4\x83 averea sa. O\xc8\x99tenii au a\xc8\x99teptat ani de zile vreun semn, dar acesta nu a venit. \xc3\x8en acest timp, ei au tr\xc4\x83it prin mun\xc8\x9bi. Dup\xc4\x83 ce au auzit c\xc4\x83 domnitorul Radu \xc8\x98erban (1602-1610) vrea s\xc4\x83 uneasc\xc4\x83 din nou cele trei \xc8\x9b\xc4\x83ri rom\xc3\xa2ne, ei au hot\xc4\x83r\xc3\xa2t s\xc4\x83 se \xc3\xaentoarc\xc4\x83 \xc3\xaen patrie duc\xc3\xa2nd cu ei steagul Unirii \xc8\x99i lada despre care credeau c\xc4\x83 con\xc8\x9binea o comoar\xc4\x83. Cu banii din lad\xc4\x83 ei doreau s\xc4\x83 ridice o nou\xc4\x83 armat\xc4\x83. O\xc8\x99tenii au depus jur\xc4\x83m\xc3\xa2nt s\xc4\x83 duc\xc4\x83 \xc3\xaen \xc8\x9bar\xc4\x83 steagul \xc8\x99i lada, cei care ar fi \xc3\xaenc\xc4\x83lcat jur\xc4\x83m\xc3\xa2ntul urm\xc3\xa2nd a fi pedepsi\xc8\x9bi cu moartea. Un alt fost o\xc8\x99tean de-al lui Mihai Viteazul, Dumitru (Amza Pellea), se afl\xc4\x83 \xc8\x99i el prin Europa pref\xc4\x83c\xc3\xa2ndu-se olog, orb de un ochi \xc8\x99i g\xc3\xa2ngav \xc8\x99i tr\xc4\x83ind din mila str\xc4\x83inilor. El reu\xc8\x99e\xc8\x99te s\xc4\x83 fure o c\xc4\x83ru\xc8\x9b\xc4\x83 cu un tun \xc8\x99i se \xc3\xaent\xc3\xa2lne\xc8\x99te \xc3\xaentr-un defileu cu grupul lui Costea. _NEWLINE_\xc3\x8en noaptea uciderii domnitorului, c\xc4\x83pitanul Andrei (Sergiu Nicolaescu) fusese chemat de contesa Maria Cristina (Heide-Marie Wenzel), venit\xc4\x83 de la Pesta \xc8\x99i care locuia \xc3\xaen castelul contelui \xc8\x98aro\xc8\x99i (Zephi Al\xc8\x99ec). C\xc4\x83pitanul a intrat \xc3\xaen cortul domnitorului \xc8\x99i l-a rugat s\xc4\x83-l lase liber \xc3\xaen acea sear\xc4\x83, apoi s-a dus s\xc4\x83 se \xc3\xaent\xc3\xa2lneasc\xc4\x83 cu contesa. El a fost observat de stegarul Vasile (Ilarion Ciobanu) care era \xc3\xaendr\xc4\x83gostit de Maria Cristina. Dup\xc4\x83 asasinarea domnitorului, Andrei a fost prins la Turda \xc8\x99i dus \xc3\xaen lan\xc8\x9buri p\xc3\xa2n\xc4\x83 la por\xc8\x9bile Vienei, de unde a reu\xc8\x99it s\xc4\x83 fug\xc4\x83. El a stat \xc8\x99apte ani la ocn\xc4\x83, apoi a r\xc4\x83t\xc4\x83cit prin Europa. Condamnat la moarte, el este pe punctul de a fi sp\xc3\xa2nzurat de austrieci, fiind salvat de grupul lui Costea. Cu acest prilej se afl\xc4\x83 c\xc4\x83 fostul stegar Vasile era cel care se oferise s\xc4\x83-i fie c\xc4\x83l\xc4\x83u, dorind s\xc4\x83 \xc3\xaencheie socotelile cu c\xc4\x83pitanul Andrei._NEWLINE_Aduna\xc8\x9bi \xc3\xaentr-o pe\xc8\x99ter\xc4\x83, o\xc8\x99tenii rom\xc3\xa2ni \xc3\xae\xc8\x99i dezv\xc4\x83luie \xc3\xaen fa\xc8\x9ba celor trei (Dumitru, Andrei \xc8\x99i Vasile) inten\xc8\x9bia de a se \xc3\xaentoarce \xc3\xaen patrie \xc8\x99i \xc3\xaei \xc3\xaentreab\xc4\x83 dac\xc4\x83 vor s\xc4\x83 \xc3\xaei urmeze, depun\xc3\xa2nd \xc3\xaen acest caz un jur\xc4\x83m\xc3\xa2nt. Dintre ei, doar Vasile refuz\xc4\x83, dar afirm\xc4\x83 c\xc4\x83 va merge \xc3\xaen urma lor. \xc3\x8entr-un t\xc3\xa2rg incendiat \xc3\xaen urma unor lupte, o\xc8\x99tenii o g\xc4\x83sesc pe Ioana (Gina Patrichi), o femeie nebun\xc4\x83 cu un copil mort \xc3\xaen bra\xc8\x9be, \xc8\x99i o iau cu ei. _NEWLINE_Dup\xc4\x83 ce unul dintre o\xc8\x99teni a fost sp\xc3\xa2nzurat pe acoperi\xc8\x99ul unui castel, Costea \xc3\xaei spune c\xc4\x83pitanului Andrei c\xc4\x83 \xc3\xaen lad\xc4\x83 g\xc4\x83sise doar scrisori \xc8\x99i niciun ban. El a umplut-o cu bolovani \xc8\x99i le-a spus celorlal\xc8\x9bi c\xc4\x83 lada con\xc8\x9binea o comoar\xc4\x83 pentru a le alimenta dorul de \xc8\x9bar\xc4\x83 \xc8\x99i a le da n\xc4\x83dejde c\xc4\x83 odat\xc4\x83 \xc3\xaentor\xc8\x99i \xc3\xaen patrie vor mai putea fi folositori. O\xc8\x99tenii ajung la castelul contelui \xc8\x98aro\xc8\x99i, care luptase \xc3\xaempotriva o\xc8\x99tilor rom\xc3\xa2ne \xc3\xaen B\xc4\x83t\xc4\x83lia de la Mir\xc4\x83sl\xc4\x83u (1600). Ei ocup\xc4\x83 castelul \xc8\x99i \xc3\xaei sechestreaz\xc4\x83 pe nobili. Tot acolo o g\xc4\x83sesc pe contesa Maria Cristina de la care afl\xc4\x83 c\xc4\x83 generalul Gheorghe Basta o pl\xc4\x83tise s\xc4\x83-l cheme pe c\xc4\x83pitanul Andrei \xc3\xaen acea noapte. \xc3\x8en diminea\xc8\x9ba urm\xc4\x83toare, dup\xc4\x83 o lupt\xc4\x83 cu oastea chemat\xc4\x83 de contele \xc8\x98aro\xc8\x99i, rom\xc3\xa2nii p\xc4\x83r\xc4\x83sesc castelul \xc8\x99i \xc3\xaei dau foc, iar Vasile o judec\xc4\x83 pe Maria Cristina f\xc4\x83c\xc3\xa2nd dreptate. _NEWLINE_O\xc8\x99tenii intr\xc4\x83 pe teritoriul ocupat de turci, fiind captura\xc8\x9bi de o\xc8\x99tile lui Iusuf Pa\xc8\x99a (Colea R\xc4\x83utu). Acesta din urm\xc4\x83 le cere s\xc4\x83 lupte ca mercenari \xc3\xaen armata sa, dar rom\xc3\xa2nii refuz\xc4\x83. \xc3\x8en acea noapte, turcii fur\xc4\x83 lada, iar Iusuf Pa\xc8\x99a, contrariat c\xc4\x83 o\xc8\x99tenii duceau o lad\xc4\x83 plin\xc4\x83 cu bolovani, dispune \xc3\xaengroparea lor \xc3\xaen nisip p\xc3\xa2n\xc4\x83 la g\xc3\xa2t pentru a divulga locul unde se afla comoara. Turcii pun caii s\xc4\x83 joace peste capetele lor, dar rom\xc3\xa2nii \xc3\xaencep s\xc4\x83 c\xc3\xa2nte. Profit\xc3\xa2nd de \xc3\xaentuneric, Vasile ucide g\xc4\x83rzile \xc8\x99i \xc3\xaei elibereaz\xc4\x83, iar o\xc8\x99tenii \xc3\xael iau ca ostatic pe Iusuf Pa\xc8\x99a \xc8\x99i pleac\xc4\x83 spre \xc8\x9bar\xc4\x83.  _NEWLINE_Intra\xc8\x9bi pe teritoriul \xc8\x9b\xc4\x83rii, Costea fuge cu c\xc4\x83ru\xc8\x9ba unde se afla lada, \xc3\xaenso\xc8\x9bit de Ioana, \xc8\x99i este g\xc4\x83sit apoi sp\xc3\xa2nzurat. O\xc8\x99tenii ajung la ruinele unei cet\xc4\x83\xc8\x9bi, p\xc4\x83zite de un ro\xc8\x99ior pe nume Mohor (Alexandru Dobrescu). Ei a\xc8\x99az\xc4\x83 pe cel mai \xc3\xaenalt bastion steagul Unirii, iar Dumitru este trimis la Bucure\xc8\x99ti pentru a discuta cu domnitorul. Dumitru se \xc3\xaentoarce din capital\xc4\x83 cu vestea c\xc4\x83 Radu \xc8\x98erban nu mai era domn de dou\xc4\x83 luni, iar noul domnitor, Radu Mihnea (1601-1602, 1611-1616, 1620-1623), l-a trimis cu Dumitru pe postelnicul Butnaru (Gheorghe Dinic\xc4\x83) cu o oaste de 200 de lefegii. C\xc4\x83pitanul Andrei se duce \xc3\xaen vale s\xc4\x83 discute cu boierul Butnaru, care condusese cavaleria lui Mihai Viteazul. Andrei \xc3\xaei spune c\xc4\x83 vrea s\xc4\x83 ridice poporul la lupt\xc4\x83 \xc8\x99i s\xc4\x83 fac\xc4\x83 o alt\xc4\x83 armat\xc4\x83 cu care s\xc4\x83 porneasc\xc4\x83 la r\xc4\x83zboi \xc3\xaempotriva n\xc4\x83v\xc4\x83litorilor, dar Butnaru este sceptic \xc8\x99i \xc3\xaei r\xc4\x83spunde c\xc4\x83 \xc8\x9bara este tic\xc4\x83lo\xc8\x99it\xc4\x83, iar puterile str\xc4\x83ine \xc8\x99i-au \xc3\xaenc\xc4\x83lcat propriile f\xc4\x83g\xc4\x83duieli de a-i ajuta pe rom\xc3\xa2ni \xc3\xaen lupta cu turcii. C\xc4\x83pitanul \xc3\xael trimite pe Mohor s\xc4\x83 mearg\xc4\x83 \xc3\xaen sate \xc8\x99i s\xc4\x83-i cheme pe s\xc4\x83teni pentru a ap\xc4\x83ra cetatea \xc8\x99i steagul lui Mihai Viteazul._NEWLINE_\xc3\x8en diminea\xc8\x9ba urm\xc4\x83toare, osta\xc8\x99ii rom\xc3\xa2ni condu\xc8\x99i de Butnaru \xc8\x99i turcii lui Iusuf Pa\xc8\x99a iau cu asalt cetatea. C\xc4\x83pitanul Andrei le spune o\xc8\x99tenilor c\xc4\x83 \xc3\xaen lad\xc4\x83 nu sunt dec\xc3\xa2t bolovani \xc8\x99i \xc3\xaei dezleag\xc4\x83 de jur\xc4\x83m\xc3\xa2nt, dar ace\xc8\x99tia sunt de acord s\xc4\x83 r\xc4\x83m\xc3\xa2n\xc4\x83 \xc8\x99i s\xc4\x83 lupte. O\xc8\x99tenii se lupt\xc4\x83 cu vitejie, dar mor pe r\xc3\xa2nd, iar mor\xc8\x9bii sunt pu\xc8\x99i pe metereze cu pu\xc8\x99tile \xc3\xaen m\xc3\xa2n\xc4\x83 pentru a-i deruta pe du\xc8\x99mani. A doua zi, atacul este reluat cu \xc3\xaend\xc3\xa2rjire, dar vestea c\xc4\x83 se apropie c\xc3\xa2teva mii de \xc8\x9b\xc4\x83rani din satele din jur \xc3\xaei face pe atacatori s\xc4\x83 cear\xc4\x83 \xc3\xaencheierea unui armisti\xc8\x9biu. Postelnicul Butnaru le f\xc4\x83g\xc4\x83duie\xc8\x99te via\xc8\x9ba \xc8\x99i libertatea \xc3\xaen schimbul l\xc4\x83zii \xc8\x99i a ced\xc4\x83rii cet\xc4\x83\xc8\x9bii. Por\xc8\x9bile cer\xc4\x83\xc8\x9bii se deschid, iar singura persoan\xc4\x83 care iese este Ioana, femeia care purta \xc3\xaen p\xc3\xa2ntec copilul ei \xc8\x99i al lui Costea. \xc3\x8en curtea cet\xc4\x83\xc8\x9bii se afl\xc4\x83 c\xc4\x83pitanul Andrei, care \xc3\xaei a\xc8\x99teapt\xc4\x83 z\xc3\xa2mbind pe Butnaru \xc8\x99i pe Iusuf Pa\xc8\x99a l\xc3\xa2ng\xc4\x83 lada \xc3\xaen care pusese anterior pulberea din butoaie. C\xc3\xa2nd cei doi se apropie, lada explodeaz\xc4\x83.\n_START_SECTION_\nParalele\n_START_PARAGRAPH_\nUnii autori au f\xc4\x83cut o leg\xc4\x83tur\xc4\x83 \xc3\xaentre cei 13 \xe2\x80\x9enemuritori\xe2\x80\x9d din film \xc8\x99i cei 13 membri ai grupului condus de Alexandru (Ic\xc4\x83) T\xc4\x83nase, care fuseser\xc4\x83 para\xc8\x99uta\xc8\x9bi \xc3\xaen Rom\xc3\xa2nia \xc3\xaen 1953. Conduc\xc4\x83torul grupului a fost comandant legionar \xc8\x99i \xc8\x99ef al centrului studen\xc8\x9besc Timi\xc8\x99oara, fiind sprijinit ca student la Politehnic\xc4\x83 printr-o burs\xc4\x83 oferit\xc4\x83 de Pantelimon Nicolaescu, tat\xc4\x83l viitorului regizor. Re\xc3\xaentors de pe frontul antisovietic, el s-a refugiat \xc3\xaen Germania \xc3\xaen septembrie 1944, oferindu-se s\xc4\x83-l ia cu el acolo \xc8\x99i pe copilul Sergiu. Para\xc8\x99utat \xc3\xaen Rom\xc3\xa2nia \xc3\xaen 1953 cu un grup de fo\xc8\x99ti legionari, a fost tr\xc4\x83dat de Bebi Toma \xc8\x99i capturat apoi de securitate. Anterior, T\xc4\x83nase s-a \xc3\xaent\xc3\xa2lnit cu Sergiu Nicolaescu la Monumentul Aviatorilor din Bucure\xc8\x99ti \xc8\x99i i-a comunicat inten\xc8\x9biile grupului s\xc4\x83u. Spionii para\xc8\x99uta\xc8\x9bi au fost condamna\xc8\x9bi la moarte prin sentin\xc8\x9ba pronun\xc8\x9bat\xc4\x83 la 12 octombrie 1953 de Tribunalul Militar Teritorial Bucure\xc8\x99ti._NEWLINE_Grupul o\xc8\x99tenilor din film era format din zece persoane, dup\xc4\x83 uciderea unui fugar ce-\xc8\x99i c\xc4\x83lcase jur\xc4\x83m\xc3\xa2ntul. \xc3\x8enainte de omorul ritual, victima este contemplat\xc4\x83 de cei zece c\xc4\x83l\xc4\x83re\xc8\x9bi a\xc8\x99eza\xc8\x9bi \xc3\xaen cerc, imagine asociat\xc4\x83 de un autor cu cea a asasin\xc4\x83rii reale \xc3\xaen Spitalul Br\xc3\xa2ncovenesc, la 16 iulie 1936, a fostului comandant legionar Mihai Stelescu de c\xc4\x83tre \xe2\x80\x9eDecemviri\xe2\x80\x9d (un grup de zece legionari).\n_START_SECTION_\nOriginea filmului\n_START_PARAGRAPH_\nSergiu Nicolaescu a declarat c\xc4\x83 \xc3\xaenc\xc4\x83 din 1971 a avut ideea realiz\xc4\x83rii unei serii de filme despre \xe2\x80\x9e13 nemuritori\xe2\x80\x9d care s\xc4\x83 apar\xc4\x83 de-a lungul istoriei ori de c\xc3\xa2te ori era nevoie , \xe2\x80\x9ecu acel curaj \xc8\x99i spirit de sacrificiu, demne de a constitui un exemplu pentru al\xc8\x9bi\xe2\x80\x9d.  \xc2\xabNemuritorii\xc2\xbb urma s\xc4\x83 fie primul film din acea serie. Fiecare film urma s\xc4\x83 \xc3\xaenceap\xc4\x83 cu o scen\xc4\x83 \xc3\xaen care cei 13 eroi s\xc4\x83 apar\xc4\x83 l\xc3\xa2ng\xc4\x83 mormintele lor; ei urmau s\xc4\x83 stea \xc3\xaen picioare l\xc3\xa2ng\xc4\x83 cruce. Filmele urm\xc4\x83toare i-ar fi prezentat pe eroi trec\xc3\xa2nd prin diferite epoci p\xc3\xa2n\xc4\x83 \xc3\xaen ziua de ast\xc4\x83zi. Ideea sa nu a fost agreat\xc4\x83 de cenzorii din cinematografia rom\xc3\xa2neasc\xc4\x83 de atunci. _NEWLINE_Scenariul filmului Nemuritorii este o adaptare cinematografic\xc4\x83 realizat\xc4\x83 de Sergiu Nicolaescu a scenariului \xe2\x80\x9eDup\xc4\x83 furtun\xc4\x83\xe2\x80\x9d publicat \xc3\xaen 1968 de Titus Popovici. Acest lucru este men\xc8\x9bionat pe genericul de \xc3\xaenceput. Nemuritorii este primul film la care Nicolaescu este autorul exclusiv al scenariului.  Filmul are urm\xc4\x83torul motto: \xe2\x80\x9eAcei \xc3\xaenainta\xc8\x99i de-ai no\xc8\x99tri care au luptat \xc8\x99i s-au jertfit pentru libertatea, independen\xc8\x9ba \xc8\x99i unirea \xc8\x9b\xc4\x83rilor rom\xc3\xa2ne, vor r\xc4\x83m\xc3\xa2ne de-a pururi \xc3\xaen inimile noastre\xe2\x80\x9d._NEWLINE_\xc3\x8en perioada film\xc4\x83rilor, regizorul a afirmat c\xc4\x83 filmul s\xc4\x83u va fi original prin faptul c\xc4\x83 \xe2\x80\x9eopune eroilor perfec\xc8\x9bi oameni mai apropia\xc8\x9bi de realitate, care s\xc4\x83 impresioneze spectatorul tot at\xc3\xa2t de mult ca \xc8\x99i un erou exemplar. Istoria nu fabric\xc4\x83 eroi pe band\xc4\x83\xe2\x80\x9d.\n_START_SECTION_\nFilm\xc4\x83ri\n_START_PARAGRAPH_\nFilmul a intrat \xc3\xaen faza de produc\xc8\x9bie la 8 februarie 1973, cu titlul \xe2\x80\x9eDup\xc4\x83 furtun\xc4\x83\xe2\x80\x9d, dup\xc4\x83 o variant\xc4\x83 \xc3\xaembun\xc4\x83t\xc4\x83\xc8\x9bit\xc4\x83 de Sergiu Nicolaescu a scenariului scris de Titus Popovici. \xc3\x8enceperea film\xc4\x83rilor a fost tergiversat\xc4\x83 din cauza faptului c\xc4\x83 Nicolaescu filma \xc3\xaen acela\xc8\x99i timp \xc8\x99i Ultimul cartu\xc8\x99, regizorul solicit\xc3\xa2nd la 7 iulie 1973 \xc3\xaenlocuirea sa cu regizorul secund Doru N\xc4\x83stase, care urma a realiza filmul \xe2\x80\x9edup\xc4\x83 decupajul aprobat, semnat de Sergiu Nicolaescu\xe2\x80\x9d. Produc\xc4\x83torii, \xc3\xaempreun\xc4\x83 cu noul regizor \xc8\x99i scenaristul Titus Popovici, au convenit \xc3\xaen luna august ca scenariul s\xc4\x83 fie ref\xc4\x83cut fundamental pentru transformarea filmului de aventuri \xc3\xaentr-un film istoric, precum \xc8\x99i \xc3\xaenlocuirea \xc3\xaen distribu\xc8\x9bie a actorilor care de\xc8\x9binuser\xc4\x83 roluri principale \xc3\xaen Mihai Viteazul (Amza Pellea, Sergiu Nicolaescu, Ion Besoiu). \xc3\x8en aceste condi\xc8\x9bii, s-a suspendat la 15 septembrie produc\xc8\x9bia \xc8\x99i finan\xc8\x9barea filmului, fiind anulate \xc8\x99i angajamentele de presta\xc8\x9bie cu studioul DEFA Berlin.  Titus Popovici a f\xc4\x83cut ulterior urm\xc4\x83toarea precizare: \xe2\x80\x9eEu am conceput acest film ca pe un film parabol\xc4\x83, dar tratat cu mijloace realiste. Am f\xc4\x83cut \xc3\xa1 contre coeur ni\xc8\x99te concesii regizorului; \xc3\xaen situa\xc8\x9bia actual\xc4\x83 scenariul comport\xc4\x83 modific\xc4\x83ri, adic\xc4\x83 scoaterea acelor situa\xc8\x9bii ieftine de western la care am concedat\xe2\x80\x9d.  _NEWLINE_Nicolaescu terminase de filmat \xc3\xaentre timp Un comisar acuz\xc4\x83 (1974), iar la 29 martie 1974 a revenit din nou \xc3\xaen echipa de produc\xc8\x9bie a filmului \xe2\x80\x9eVia\xc8\x9b\xc4\x83 f\xc4\x83r\xc4\x83 de moarte\xe2\x80\x9d (titlul noului film). Scenariul a fost modificat din nou de regizor, Titus Popovici exprim\xc3\xa2ndu-\xc8\x99i acordul ca regizorul Sergiu Nicolaescu s\xc4\x83 fie trecut pe genericul viitorului film ca autor al adapt\xc4\x83rii cinematografice a scenariului s\xc4\x83u. Au loc o serie de conflicte \xc3\xaentre Popovici (care-l dorea ca regizor pe Doru N\xc4\x83stase) \xc8\x99i Nicolaescu (care cerea, m\xc3\xa2nios, s\xc4\x83 i se pl\xc4\x83teasc\xc4\x83 munca la scenariu, amenin\xc8\x9b\xc3\xa2nd casa de filme c\xc4\x83 va \xc3\xaentre rupe munca de regie).  _NEWLINE_Filmul a fost realizat \xc3\xaen studiourile Centrului de Produc\xc8\x9bie Cinematografic\xc4\x83 \xe2\x80\x9eBucure\xc8\x99ti\xe2\x80\x9d \xc3\xaen colaborare cu Studioul \xe2\x80\x9eDEFA Berlin\xe2\x80\x9d. Film\xc4\x83rile au avut loc \xc3\xaen perioada 21 iunie - 26 septembrie 1974, c\xc3\xa2teva cadre scurte (un rest de 61 metri utili de pelicul\xc4\x83) fiind filmate \xc3\xaen zilele de 4 \xc8\x99i 5 octombrie 1974. Ele au fost realizate cu sprijinul Ministerului Ap\xc4\x83r\xc4\x83rii Na\xc8\x9bionale \xc8\x99i al Ministerului de Interne, acest lucru fiind men\xc8\x9bionat pe genericul de \xc3\xaenceput. Nicolaescu a declarat c\xc4\x83 filmul a fost \xc3\xaenceput \xe2\x80\x9e\xc3\xaentr-o concep\xc8\x9bie regizoral\xc4\x83 original\xc4\x83, la care am renun\xc8\x9bat din cauza panicii care o cuprinsese pe monteuza filmului\xe2\x80\x9d.  Majoritatea cadrelor au fost filmate \xc3\xaen Rom\xc3\xa2nia: la Buftea, Cisl\xc4\x83u, Bra\xc8\x99ov, Cristian, R\xc3\xa2\xc8\x99nov, S\xc3\xa2mb\xc4\x83ta, Polovragi, Turnu Severin, \xc3\xaen Dobrogea (Cheile Dobrogei, H\xc3\xa2r\xc8\x99ova, Histria, Mangalia), pu\xc8\x9bine cadre (\xc3\xaensum\xc3\xa2nd 800 metri utili de pelicul\xc4\x83) fiind filmate \xc3\xaen perioada 22 \xe2\x80\x93 30 august 1974 \xc3\xaen R.D.G.: la K\xc3\xb6nigstein (inclusiv Fort\xc4\x83rea\xc8\x9ba K\xc3\xb6nigstein), Krielstein \xc8\x99i Quedlinburg.  O parte din cadre au fost filmate la Castelul Bran \xc8\x99i la Cetatea R\xc3\xa2\xc8\x99nov._NEWLINE_Scenariul ini\xc8\x9bial prevedea \xc8\x99i rolul unui lupt\xc4\x83tor cu picior de lemn, Ionic\xc4\x83 \xc8\x98chiopul, care f\xc4\x83cea parte din fo\xc8\x99\xc8\x9bii r\xc4\x83zboinici ai lui Mihai Viteazul ce se \xc3\xaentorceau \xc3\xaen \xc8\x9aara Rom\xc3\xa2neasc\xc4\x83. Rolurile erau deja \xc3\xaemp\xc4\x83r\xc8\x9bite actorilor, iar Ionic\xc4\x83 \xc8\x98chiopul urma s\xc4\x83 fie interpretat de Alexandru Herescu, interpretul rolului Cotyso din Dacii. Sergiu Nicolaescu a modificat \xc3\xaens\xc4\x83 textul, f\xc4\x83r\xc4\x83 s\xc4\x83-l anun\xc8\x9be pe Herescu. Actorul s-a sup\xc4\x83rat at\xc3\xa2t de tare, c\xc4\x83 s-a \xc3\xaemboln\xc4\x83vit de hepatit\xc4\x83._NEWLINE_Una dintre secven\xc8\x9bele antologice ale filmului este cea \xc3\xaen care o\xc8\x99tenii r\xc4\x83t\xc4\x83citori stau \xc3\xaengropa\xc8\x9bi p\xc3\xa2n\xc4\x83 la g\xc3\xa2t \xc3\xaen nisip, iar turcii pun caii s\xc4\x83 alerge printre ei. Regizorul a precizat c\xc4\x83 aceast\xc4\x83 metod\xc4\x83 de ucidere a prizonierilor era practicat\xc4\x83 de cazaci \xc8\x99i mongoli, el aplic\xc3\xa2nd teoria dup\xc4\x83 care \xe2\x80\x9ecaii nu v\xc4\x83d sub ei, dar aud bine \xc8\x99i feresc obiectele zgomotoase\xe2\x80\x9d, cu mari riscuri, pe actori \xc8\x99i pe cascadori. Pentru a nu fi c\xc4\x83lca\xc8\x9bi de cai, o\xc8\x99tenii au fost pu\xc8\x99i s\xc4\x83 c\xc3\xa2nte \xc3\xaen film melodia \xe2\x80\x9eLas\xc4\x83, las\xc4\x83, las\xc4\x83 c\xc4\x83 ne-ntoarcem noi acas\xc4\x83!\xe2\x80\x9d. _NEWLINE_Film\xc4\x83rile au impus prezen\xc8\x9ba a mai multor regizori. Regizori secunzi au fost Gh. Constantinescu, Adrian Dimitrescu \xc8\x99i Jochen Diestelmann, iar regizorul secund al echipei a II-a a fost Nicolae Corjos. \xc8\x98efi de produc\xc8\x9bie au fost Gh. Ioni\xc8\x9b\xc4\x83, Ion Doru\xc8\x9biu, Constan\xc8\x9ba Mauriciu, Dumitru Iliescu \xc8\x99i Ralf Biok. Decorurile au fost concepute de Sever Fren\xc8\x9biu, care a realizat schi\xc8\x9bele. Acesta \xc8\x99i-a reziliat contractul \xc3\xaen septembrie 1974, munca sa fiind continuat\xc4\x83 de ceilal\xc8\x9bi trei scenografi: Filip Dumitriu, Ioana Cantuniari \xc8\x99i Richard Schmidt.  Printre asisten\xc8\x9bii care au colaborat la acest film sunt de men\xc8\x9bionat Valentin Te\xc8\x99a (asistent de sunet), Valentina B\xc4\x83lan, Paula Dima \xc8\x99i Mircea Cioc\xc3\xa2ltei (asisten\xc8\x9bi de montaj)._NEWLINE_Filmul a fost vizionat de conducerea Consiliului de Stat pentru Cultur\xc4\x83 \xc8\x99i Art\xc4\x83 (C.S.C.A.) la 22 noiembrie 1974, care l-a acceptat f\xc4\x83r\xc4\x83 modific\xc4\x83ri. Cheltuielile de produc\xc8\x9bie s-au ridicat la 6.284.000 lei.\n_START_SECTION_\nColoan\xc4\x83 sonor\xc4\x83\n_START_PARAGRAPH_\nMuzica filmului trebuia s\xc4\x83 fie compus\xc4\x83 ini\xc8\x9bial de Richard Oschanitzky, dar acesta nu a predat partitura la timp, fiindu-i reziliat contractul.  Piesele muzicale incluse pe coloana sonor\xc4\x83 a filmului au fost compuse de Tiberiu Olah \xc8\x99i Nicu Covaci. Muzica compus\xc4\x83 de Tiberiu Olah a fost preluat\xc4\x83 din filmul Mihai Viteazul. La propunerea inginerului de sunet Anu\xc8\x99avan Salamanian, regizorul a fost de acord s\xc4\x83 fie folosite \xc3\xaen film 3-4 melodii ale forma\xc8\x9biei Phoenix cu un total de 20 de minute.  _NEWLINE_\xc3\x8en varianta final\xc4\x83, pe coloana sonor\xc4\x83 a filmului pot fi auzite piesele \xe2\x80\x9eStrunga\xe2\x80\x9d (1974), \xe2\x80\x9eMica \xc8\x9aiganiad\xc4\x83\xe2\x80\x9d (1973) - \xc3\xaenceputul, \xe2\x80\x9eJocul timpului\xe2\x80\x9d (1972) - \xc3\xaen varianta de pe disc \xc8\x99i \xc3\xaentr-una re\xc3\xaenregistrat\xc4\x83, \xe2\x80\x9ePseudo-Morgana\xe2\x80\x9d (1972) - re\xc3\xaenregistrat\xc4\x83, \xe2\x80\x9eLas\xc4\x83, las\xc4\x83!\xe2\x80\x9d (1974, aici o variant\xc4\x83 cu intercal\xc4\x83ri), \xe2\x80\x9eCoco\xc8\x99ii Negri\xe2\x80\x9d (1972, needitat\xc4\x83 niciodat\xc4\x83). \xc3\x8en anul 1977, dup\xc4\x83 plecarea \xc3\xaen mod clandestin din \xc8\x9bar\xc4\x83 a forma\xc8\x9biei, cenzura a scos de pe genericul filmului numele \xe2\x80\x9ePhoenix\xe2\x80\x9d._NEWLINE_\xc3\x8en anul 2005, la 15 ani de la revenirea \xc3\xaen Rom\xc3\xa2nia, Nicu Covaci, liderul trupei Phoenix, i-a dat \xc3\xaen judecat\xc4\x83 pe produc\xc4\x83torii \xc8\x99i distribuitorii filmului Nemuritorii (Centrul Na\xc8\x9bional al Cinematografiei, Uniunea Compozitorilor \xc8\x99i Muzicologilor din Rom\xc3\xa2nia, Rom\xc3\xa2nia Film \xc8\x99i SC Cine TV Film Production Import-Export SRL), cer\xc3\xa2nd suma de 60.000 de euro ca drepturi de autor, aceasta incluz\xc3\xa2nd at\xc3\xa2t drepturile de autor pentru coloana sonor\xc4\x83, c\xc3\xa2t \xc8\x99i cele de difuzare a filmului \xc3\xaen str\xc4\x83in\xc4\x83tate. Sergiu Nicolaescu a afirmat c\xc4\x83 el i-a comandat muzica lui Tiberiu Olah \xc8\x99i nu lui Nicu Covaci.  Prin urmare, i-a sugerat liderului trupei Phoenix s\xc4\x83 discute cu Rom\xc3\xa2niafilm. Regizorul a declarat c\xc4\x83 a cerut ca numele Phoenix s\xc4\x83 nu fie scos de pe genericul filmului, el av\xc3\xa2nd probleme cu Securitatea din cauza fugii ilegale din \xc8\x9bar\xc4\x83 a membrilor forma\xc8\x9biei. _NEWLINE_\xc3\x8en februarie 2012, dup\xc4\x83 mai mult de 6 ani de judecare a cauzei, judec\xc4\x83torii de la Sec\xc8\x9bia civil\xc4\x83 a Tribunalului Municipiului Bucure\xc8\x99ti au constatat prescrip\xc8\x9bia faptelor, ca urmare a faptului c\xc4\x83 a trecut prea mult timp de la realizarea filmului. Instan\xc8\x9ba l-a obligat pe Covaci s\xc4\x83 pl\xc4\x83teasc\xc4\x83 suma de 6.000 de lei, contravaloarea expertului din dosar (Uniunea Compozitorilor \xc8\x99i Muzicologilor din Rom\xc3\xa2nia).\n_START_SECTION_\nRecep\xc8\x9bie\n_START_PARAGRAPH_\nFilmul Nemuritorii a avut parte de un mare succes de public la cinematografele din Rom\xc3\xa2nia, fiind vizionat de 7.292.165 de spectatori, dup\xc4\x83 cum atest\xc4\x83 o situa\xc8\x9bie a num\xc4\x83rului de spectatori \xc3\xaenregistrat de filmele rom\xc3\xa2ne\xc8\x99ti de la data premierei \xc8\x99i p\xc3\xa2n\xc4\x83 la data de 31.12.2007 alc\xc4\x83tuit\xc4\x83 de Centrul Na\xc8\x9bional al Cinematografiei.  P\xc3\xa2n\xc4\x83 \xc3\xaen iunie 1976, el fusese v\xc4\x83zut de 3.693.000 spectatori.  Nemuritorii se afl\xc4\x83 astfel pe locul 11 \xc3\xaen topul celor mai vizionate filme rom\xc3\xa2ne\xc8\x99ti din toate timpurile dup\xc4\x83 cum atest\xc4\x83 un comunicat din 2006 al Uniunii Autorilor \xc8\x99i Realizatorilor de Film din Rom\xc3\xa2nia. _NEWLINE_Actorul Sergiu Nicolaescu a primit \xc3\xaen 1974 Premiul pentru interpretare masculin\xc4\x83 al Asocia\xc8\x9biei Cinea\xc8\x99tilor din Rom\xc3\xa2nia (ACIN) pentru interpretarea rolurilor din filmele Nemuritorii \xc8\x99i Un comisar acuz\xc4\x83. _NEWLINE_Cronicile criticilor de film au fost \xc3\xaen general pozitive, fiind remarcate unele momente reu\xc8\x99ite realizate de unii dintre actori, precum \xc8\x99i imaginile datorate \xe2\x80\x9eexcelentului operator Al. David\xe2\x80\x9d (dup\xc4\x83 cum scria Radu Georgescu). Criticii au constatat \xc3\xaens\xc4\x83 reluarea unor lucruri v\xc4\x83zute \xc3\xaen numeroase filme ca urmare a inten\xc8\x9biei regizorului de a conferi noului film un caracter \xe2\x80\x9eexclusiv spectaculos \xc8\x99i comercial\xe2\x80\x9d. _NEWLINE_Profesorul Florian Potra scria la 10 ani de la premier\xc4\x83 c\xc4\x83 Nemuritorii este \xe2\x80\x9eun excelent hibrid \xc3\xaentre filmul istoric propriu-zis, genul de cap\xc4\x83 \xc8\x99i spad\xc4\x83 \xc8\x99i cel de aventuri, cu stria\xc8\x9biuni parodice de tipul \xc2\xabArmata lui Brancaleone\xc2\xbb, al lui Monicelli, \xc3\xaempletind cu me\xc8\x99te\xc8\x99ug cli\xc8\x99eele de succes sigur, o anumit\xc4\x83 duio\xc8\x99ie nostalgic\xc4\x83 \xc8\x99i o solid\xc4\x83 interpretare actoriceasc\xc4\x83. Sergiu Nicolaescu, ca regizor, d\xc4\x83 fr\xc3\xa2u liber unei narativit\xc4\x83\xc8\x9bi fluide, sprin\xc8\x9bare chiar, bogat\xc4\x83 \xc3\xaen nota\xc8\x9bii psiho \xe2\x80\x93 etno \xe2\x80\x93 folclorice, ca \xc8\x99i \xc3\xaen accente de umorism popular, realiz\xc3\xa2nd ceea ce se nume\xc8\x99te un foarte bun \xc8\x99i trainic produs cultural mediu \xc8\x99i dep\xc4\x83\xc8\x99indu-\xc8\x99i cu autoritate competitorii\xe2\x80\x9d. _NEWLINE_\xc3\x8en lucrarea \xe2\x80\x9eIstoria filmului rom\xc3\xa2nesc (1897-2000)\xe2\x80\x9d (Ed. Funda\xc8\x9biei Culturale Rom\xc3\xa2ne, Bucure\xc8\x99ti, 2000), criticul C\xc4\x83lin C\xc4\x83liman scria c\xc4\x83 Nemuritorii este \xe2\x80\x9eun film patetic - despre ni\xc8\x99te fo\xc8\x99ti o\xc8\x99teni ai lui Mihai Viteazul care au pribegit prin lume \xc8\x99i revin in \xc8\x9bar\xc4\x83 cu drapelul voievodului\xe2\x80\x9d._NEWLINE_Criticul Tudor Caranfil a dat filmului o stea din cinci \xc8\x99i a f\xc4\x83cut urm\xc4\x83torul comentariu: \xe2\x80\x9eLa 1611, 13 cavaleri r\xc4\x83t\xc4\x83cesc prin Europa purt\xc3\xa2nd idealul politic al fostului lor voievod: neat\xc3\xa2rnarea. Revenind \xc3\xaen patrie, ei constat\xc4\x83 c\xc4\x83 noul domnitor, care nu le \xc3\xaemp\xc4\x83rt\xc4\x83\xc8\x99e\xc8\x99te visul, \xc3\xaei \xc3\xaent\xc3\xa2mpin\xc4\x83 cu foc \xc8\x99i par\xc4\x83. Senza\xc8\x9bional\xc4\x83 compozi\xc8\x9bia comic\xc4\x83 vecin\xc4\x83 ba cu grotescul, ba cu macabrul, a estropiatului lui Nicolaescu, personaj baroc plin de vigoare. \xc3\x8en rest, debilitate general\xc4\x83. Peste 7 milioane spectatori.\xe2\x80\x9d'